**СЛУЖБЕНИ ЛИСТ**

**ГРАДА ПРОКУПЉА**

|  |  |  |
| --- | --- | --- |
| **ГОДИНА XVII**  **Број 15** | **Прокупље**  **24. Април**  **2025.године** | **Лист излази према потреби**  Годишња претплата: 1.000 дин.  Цена овог броја износи: 40 дин.  Рок за рекламацију: 10 дана |

1

На основу члана 11. став 4. Закона о финансијској подршци породици са децом (Службени гласник РС, бр. 113-17 и 50/18), члана 20. став 1 тачка 4. и члана 23. став 4. Закона о локалној самоуправи („Службени гласник РС“, бр.129/2007, 83/2014-др.закон, 101/2016-др.закон, 47/2018 и 111/2021-др.закон), члана 63. Статута Града Прокупља („Службени лист“ општине Прокупље 15/18), Градско веће Града Прокупља на седници одржаној дана 23.04.2025. године, донело је

**ПРАВИЛНИК**

**О ФИНАНСИЈСКОЈ ПОДРШЦИ ЗА ЛЕЧЕЊЕ МАЛОЛЕТНЕ ДЕЦЕ СА ПРЕБИВАЛИШТЕМ НА ТЕРИТОРИЈИ ГРАДА ПРОКУПЉА**

**I УВОДНЕ ОДРЕДБЕ**

**Члан 1.**

Овим Правилником уређују се услови, начин и критеријуми за остваривање права на финансијску подршку за лечење малолетне деце са пребивалиштем на територији града Прокупља.

**II КРИТЕРИЈУМИ ЗА ОСТВАРИВАЊЕ ПРАВА**

**Члан 2.**

Критеријуми за остваривање права на финансијску подршку за лечење малолетне деце:

- да је дете за које се подноси захтев млађе од 18 година;

- да дете за које се подноси захтев има држављанство Републике Србије;

- да родитељи, односно бар један од родитеља, старатељи, усвојиоци или хранитељи имају држављанство Републике Србије;

- да родитељи/старатељи детета за које се подноси захтев имају пребивалиште на територији града Прокупља најмање годину дана пре дана подношења захтева;

- да хранитељи детета имају пребивалиште на територији града Прокупља најмање годину дана пре дана подношења захтева уз сагласност надлежног Центра за социјални рад;

- да лечење детета, набавку лекова, спровођење дијагностичких поступака није могуће остварити из средстава обавезног здравственог осигурања, а у складу са општим актима Републичког фонда за здравствено осигурање;

- да се медицинско-техничка помагала и продужена медицинска рехабилитација из средстава обавезног здравственог осигурања, а у складу са општим актима Републичког фонда за здравствено осигурање, не могу остварити у складу са стварним потребама детета.

- да родитељ/старатељ није остварио право на интервентну једнократну новчану социјалну помоћ у протеклих годину дана од Центра за социјални рад.

**III ПОСТУПАК**

**Члан 3.**

Поступак за остваривање права на финансијску подршку за лечење малолетне деце покреће се на захтев родитеља, усвојиоца, стараоца или хранитеља малолетног детета уз обавезну претходну сагласност надлежног Центра за социјални рад (у даљем тексту: подносилац захтева).

Захтев из става 1. овог члана подноси се на прописаном обрасцу - Захтев за финансијску подршку за лечење малолетне деце са пребивалиштем на територији града Прокупља, који се налази у прилогу овог Правилника.

**Члан 4.**

Захтев се подноси на писарници Градске управе града Прокупља уз пратећу документацију, у затвореној коверти, са обавезном назнаком „Комисији за утврђивање испуњености услова за финансијску подршку за лечење малолетне деце - Захтев за финансијску подршку за лечење малолетне деце“.

Захтев за доделу финансијске подршке мора бити својеручно потписан од стране подносиоца захтева.

Уз захтев се прилаже:

* Уверење о држављанству Републике Србије подносиоца захтева *(Осим ако подносилац захтева потпише изјаву да орган сам прибави податке по службеној дужности)*
* Уверење о држављанству Републике Србије детета *(Осим ако подносилац захтева потпише изјаву да орган сам прибави податке по службеној дужности)*
* Уверење о кретању пребивалишта подносиоца захтева *(Осим ако подносилац захтева потпише изјаву да орган сам прибави податке по службеној дужности)*
* Очитана лична карта подносиоца захтева;
* Извод из матичне књиге рођених за дете; *(Осим ако подносилац захтева потпише изјаву да орган сам прибави податке по службеној дужности)*
* Уверење о кретању пребивалишта детета; *(Осим ако подносилац захтева потпише изјаву да орган сам прибави податке по службеној дужности)*
* Процена, потврда или мишљење доктора медицине, специјалисте педијатрије да дете болује од ретке или тешке болести;
* За децу под старатељством и у хранитељству сагласност надлежног Центра за социјални рад и решење о старатељству.
* Предрачун здравствене установе за лечење или оперативне захвате која ће вршити поступак, предрачун или процену трошкова набавке лекова, медицинско-техничких помагала, трошкова дијагностике или других медицинских процедура
* Фотокопија текућег рачуна подносиоца захтева;
* Фотокопије медицинске документације и лабораторијских налаза;
* Потписана изјава од стране подносиоца захтева да лечење детета или побољшање квалитета живота детета у захтеваној мери није остварена на терет средстава обавезног здравственог осигурања, а у складу са општим актима РФЗО-а, или неким другим путем;
* Изјава подносиоца захтева да орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање.

Захтев се може поднети само за лечење, лекове, медицинске процедуре, оперативне захвате, дијагностику и помагала која се препоручују, а научно су доказана и прихваћена у пракси, као и да не представљају експерименталне облике лечења.

**Члан 5.**

Комисију за утврђивање испуњености услова зафинансијску подршку за лечење малолетне деце (у даљем тексту: Комисија) именује градоначелник Прокупља посебним решењем.

Комисија има пет чланова, од којих је један председник Комисије.

Чланови Комисије су из редова Здравственог центра Прокупље и то један педијатар и један психолог, из Републичког фонда за здравствено осигурање, из Центра за социјални рад, и из Одељења за друштвене делатности - Службе за дечију заштиту Градске управе Града Прокупља.

Комисија на основу овог правилника, правила и етике струке, налаза лекара терцијалне службе као и налаза и мишљења истакнутих стручњака у одговарајућој области медицине и пословника о раду Комисије за утврђивање испуњености услова за финансијску подршку за лечење малолетне деце доноси оцену и мишљење о испуњености услова за финансијску подршку и даје предлог о висини финансијске подршке по поднетом захтеву за лечење деце. Комисија је у обавези да од РФЗО затражи и добије потврду да средства нису обезбеђена.

Приоритет имају деца оболела од тежих болести, деца која се лече у иностранству као и деца чији би животи и здравље били угрожени каснијим обезбеђивањем недостајућих финансијских средстава за лечење.

Критеријуми на основу којих Комисија одлучује су степен, врста, тежина обољења и трајање болести.

Комисија је независна у свом раду.

Крајњу одлуку на основу мишљења Комисије, доноси градоначелник Прокупља.

**IV. СРЕДСТВА ФИНАНИРАЊА**

**Члан 6.**

Средства за остваривање права на финансијску подршку за лечење малолетне деце са пребивалиштем на територији града Прокупља, обезбеђују се у буџету Града и додељују се до висине планираних средстава за ову намену, односно до утрошка средстава.

Висина финансијске подршке се на предлог Комисије и образложену оцену и мишљење утврђује решењем Градоначелника у сваком конкретном случају и максимално може износити 150.000,00 динара по поднетом захтеву и исплаћује се у једнократном износу.

Средства из става 1. овог члана преносе се према могућностима буџета Града Прокупља, а по редоследу подношења захтева, с тим да у случају потребе за приоритетном исплатом, приоритет имају деца чији би животи и здравље били угрожени каснијим обезбеђивањем недостајућих финансијских средстава за лечење.

**Члан 7.**

Подносилац захтева је дужан да додељена средства искључиво користи за намену за коју су додељена.

Решењем опредељена и одобрена финансијска подршка се уплаћује на жиро рачун подносиоца захтева.

По завршеном лечењу детета, оперативном захвату, спроведеном дијагностичком поступку, односно након успостављања дијагнозе, набавке медицинско-техничких помагала, лекова или обављених других медицинских процедура у земљи или иностранству и трошкова превоза, подносилац захтева је дужан да у року од 30 дана поднесе Одељењу за финансије и буџет Градске управе града Прокупља извештај здравствене установе у земљи или иностранству као доказ о наменском трошењу додељених средстава и спроведеном поступку, односно фактуру/рачун о куповини неопходних лекова и медицинско-техничких помагала које врши Контролу о наменском утрошку средстава на основу решења и поднетих фактура.

Уколико подносилац захтева, у наведеном року не достави извештај и фактуру из претходног става сматраће се да средства нису наменски утрошена и покренуће се поступак за повраћај пренетих средстава увећаних за законску затезну камату.

**Члан 8.**

О правима по овом правилнику, Градоначелник расписује јавни позив који се објављује на интернет страници града Прокупља.

**V ЗАВРШНЕ ОДРЕДБЕ**

**Члан 9.**

Овај Правилник ступа на снагу даном објављивања у „Службеном листу Града Прокупља“.

Број:06-31/2025-02

У Прокупљу, 23.04.2025. године

ГРАДСКО ВЕЋЕ ГРАДА ПРОКУПЉА

Председник градског већа Града Прокупља

Мирослав Антовић с.р.

***С а д р ж а ј***

***1.Правилник о финансијској подршци за за лечење малолетне деце са пребивалиштем на територији града Прокупља..................................................................................................... 1-4***



Издавач**:** *Скупштина града Прокупља*

**Лист уредио** *Ивана Обрадовић*

**Главни и одговорни уредник:** *Секретар Скупштине града Прокупља Тања Ђорђевић*